b'\n_START_ARTICLE_\nReinabelle Reyes\n_START_SECTION_\nTalambuhay\n_START_PARAGRAPH_\nAnak na babae si Reyes ng mga magulang na San Juane\xc3\xb1o na sina Ramon Reyes, dating pangulo ng San Juan Lion\xe2\x80\x99s Club, at ni Botan Co Reyes, na nakatira sa Lungsod ng San Juan, Pilipinas._NEWLINE_Nagsimula ang kanyang pagkahumaling sa kalawakan at kosmolohiya nang makatanggap si Reyes ng isang teleskopyo mula sa kanyang ama, noong sampung taong gulang pa lamang siya. Bilang isang batang babae, nagbasa siya ng mga aklat hinggil sa agham at sanlibutan.\n_START_SECTION_\nEdukasyon\n_START_PARAGRAPH_\nIsa siyang iskolar ng Meritong Pangsiyensiya ng Departmento ng Agham at Teknolohiya ng Pilipinas mula 2001 hanggang 2005. Noong 2001, nagtapos siya bilang balediktoryan mula sa Philippine Science Highschool. Pagkaraan nito, tumanggap siya ng pang-akademikong iskolarsip mula sa Pamantasang Ateneo de Manila mula 2001 hanggang 2005. Noong 2005, nakamit niya ang kaniyang degring Batsilyer sa Pisika, bilang summa cum laude, mula sa Pamantasang Ateneo de Manila. Noong 2006, nag-aral siya ng Pisika ng Partikulo, isang pang-master o nasa antas na pang-maestrong pag-aaral ng Pisikang may Mataas na Enerhiya, sa Abdus Salam International Center for Theoretical Physics sa Trieste, Italya. Nag-aaral siya sa kasalukuyan sa Pamantasan ng Princeton sa Bagong Jersey upang makamit ang kanyang Ph.D. sa astropisika.\n_START_SECTION_\nMga pananaliksik\n_START_PARAGRAPH_\nNagsasagawa rin si Reyes ng mga proyekto ng pananaliksik ukol sa pagsubok sa dagisik na may malawakang pagsukat na ginagamitan ng mga pagsusuring kosmolohiko, paghadlang sa amplitudo ng mga pagbabagu-bago o pluktuwasyon na ginagamitan ng mga bungkos ng galaksiya, emisyon o singaw ng mga alikabok sa ispektrang inprared ng mga galaksiyang SINGS, at Kometaryong mga Buhol sa palaigid ng Nebulang Planetaryo ng Heliks.'